钦定古今图书集成/明伦汇编/官常典/第085卷 > 虞靖公兴
## 钦定古今图书集成/明伦汇编/官常典/第085卷 > 虞靖公兴

按《周书·虞国公传》，“虞国公仲子兴生，兵乱，与仲相失。
年又冲幼，莫知其戚属远近，与太祖兄弟初不相识。
齐神武寇沙苑，兴预在行间。军败被虏，随例散配诸
军。兴性弘厚，有志度，虽流离世故，而风范可观。魏恭
帝二年，举贤良，除本郡丞，徙长。”县令。保定二年，诏
仲子兴始附属籍，高祖以兴宗戚近属，尊礼之甚厚。
拜使持节、骠骑大将军、开府仪同三司、都督，封大宁
郡公。寻除宗师中大夫。四年，出为泾州刺史。五年，又
征拜宗师，加大将军，袭爵虞国公。天和二年薨，高祖
亲临恸焉。诏大司空、申国公李穆监护丧事，赠使持
节、柱国大将军、大都督、恒幽等六州诸军事、恒州刺
史，谥曰靖。子洛嗣。